অপরাধ সংবাদ ডেস্ক | রবিবার, ডিসেম্বর ২, ২০১৮
পাবনা সদর উপজেলার নুরপুর বাইপাস এলাকায় কাঠবোঝাই ট্রাকের নিচে চাপা পড়ে তিন শ্রমিক নিহত হয়েছেন। আহত হয়েছে আরো একজন। রবিবার সকাল সাতটার দিকে এই দুর্ঘটনা ঘটে।
নিহত তিনজন হলেন, জেলার চাটমোহর উপজেলার মুলগ্রাম ইউনিয়নের বালুদিয়ার গ্রামের আলী আশরাফের ছেলে শাহীন আলম (৫০), একই উপজেলার আটলংকা গ্রামের ওম্বর আলীর ছেলে আহাম্মদ আলী (৪৮) ও ফৈলজানা গ্রামের কচুগাড়ি গ্রামের শফিকুল ইসলামের ছেলে রবিউল ইসলাম (৫০)।
আহত জফির উদ্দিন (৫৫) বালুদিয়ার গ্রামের হোসেন মন্ডলের ছেলে।
সদর থানার ভারপ্রাপ্ত কর্মকর্তা (ওসি) ওবাইদুল হক জানান, পাবনা-ঈশ্বরদী মহাসড়কের নুরপুর বাইপাস এলাকায় রাস্তার পাশ দিয়ে হেঁটে যাচ্ছিলেন কয়েকজন শ্রমিক। এসময় আয়েশা আবেদ ফাউন্ডেশনের সামনে কাঠবোঝাই একটি ট্রাক নিয়ন্ত্রণ হারিয়ে উল্টে যায়।
এ সময় উল্টে যাওয়া ওই ট্রাকের নিচে চাপা পড়ে তিন শ্রমিক ঘটনাস্থলেই নিহত হন। একজন আহত হয়। খবর পেয়ে পুলিশ ও দমকল বাহিনীর সদস্যরা ঘটনাস্থল থেকে নিহতদের মরদেহ উদ্ধার করে। আহত ব্যক্তিকে হাসপাতালে ভর্তি করা হয়েছে।